钦定古今图书集成/历象汇编/历法典/第128卷 > 明唐顺之本集 > 句股测望论
## 钦定古今图书集成/历象汇编/历法典/第128卷 > 明唐顺之本集 > 句股测望论

句股所谓矩也。古人执数寸之矩，而日月运行，朓朒
迟速之变，山谿之高深广远，凡目力所及，无不可知，
盖不能逃乎数也。句股之法，横为句，纵为股，斜为弦。
句股求弦，句股自乘相并为实，平方开之，得弦。句股
求股，句弦自乘相减为实，平方开之，得股。股弦求句
同法。盖一弦实藏一句一股之实，一句一股之实，并
“得一弦实也。数非两不行，因句股而得弦，因股弦而
得句，因句弦而得股。”三者之中，其两者显而可知，其
一者藏而不可知，因两以得三，此句股法之可通者
也。至如远近可知，而高下不可知，如卑则塔影，高则
日影之类。塔影之在地者可量而人足，可以至于戴
日之下，而日与塔高低之数不可知，则是有句而无
股。弦三者缺其二，数不可起，而句股之法穷矣。于是
有立表之法。盖以小句股求大句股也。小句股每一
寸之句，为股长几何？则大句股每一尺之句，其长几
何可知矣。此以人目与表与所望之高三相直而知
之也。人目至表，小弦也；人目至所望之高，大弦也。又
法：表为小股，其高几何？与至塔下之数相乘，以小句
除之，则得塔高。盖横之则为小股，至塔之积，纵之则
为小句，至塔顶之积，纵横之数恰同，是变句以为股，
因横而得纵者也。句股弦三者，有一可知，则立表之
法可得而用。若其高与远之数皆不可知，而但目力
可及，如隔海望山之类，则句、股弦三者无一可知，而
立表之法又穷矣。于是有重表之法。盖两表相去几
何？为影差者几何？因其差以求句、股，亦可得矣。立表
者以通句、股之穷也；重表者以通一表之穷也。其实
重表一表也，一表句股也，无二法也。